Само оригиналните текстове на ИКЕ на ООН имат правно действие съгласно международното публично право. Статутът и датата на влизане в сила на настоящото правило следва да бъдат проверени в последната версия на документа на ИКЕ на ООН за статута - TRANS/WP.29/343/, който е на разположение на електронен адрес: http://www.unece.org/trans/main/wp29/wp29wgs/wp29gen/wp29fdocstts.html

Правило № 148 на ООН — Единни разпоредби относно одобряването на устройства за светлинна сигнализация (светлини) за превозни средства с двигател и техните ремаркета [2021/1719]

Включващо всички текстове в сила до:

Допълнение 3 към първоначалната версия на Правилото — дата на влизане в сила: 30 септември 2021 г.

Настоящият документ е само средство за документиране. Автентични и правно обвързващи текстове са:

— ECE/TRANS/WP.29/2018/157

— ECE/TRANS/WP.29/2019/81

— ECE/TRANS/WP.29/2020/32 и

— ECE/TRANS/WP.29/2021/45

СЪДЪРЖАНИЕ

ПРАВИЛО

1. Обхват

2. Определения

3. Административни разпоредби

4. Общи технически изисквания

5. Специфични технически изисквания

6. Преходни разпоредби

ПРИЛОЖЕНИЯ

1. Съобщение

2. Разпределение ма светлината в пространството, хоризонтално и вертикално

3. Стандартно разпределение на светлината

4. Минимални изисквания към процедурите на контрол за съответствие на производството

5. Минимални изисквания за избор на образци от инспектор

6. изпитване за топлоустойчивост на задни светлини за мъгла и дневни светлини

7. Оформление на маркировките за одобрение

ВЪВЕДЕНИЕ

Настоящото правило обединява разпоредби от отделните правила на ООН 4, 6, 7, 23, 38, 50, 77, 87 и 91 в единно правило, и е резултат от решението на световния форум за хармонизация на регулаторната рамка за превозните средства (WP.29) за опростяване на правилата за устройствата за светлинна сигнализация въз основа на първоначалното предложение на Европейския Съюз и Япония.

С настоящото правило се преследва целта да се увеличи яснотата, да се консолидират и рационализират сложните правила на ООН с номера 4, 6, 7, 23, 38, 50, 77, 87 и 91и да се подготви бъдещият преход към основани на резултатите изисквания, като се намали броят на правилата чрез редакция, без да се променят подробните технически изисквания, които вече са в сила, до датата на влизане в сила на настоящото правило.

Въпреки че настоящото правило не следва традиционния подход, при който за всяка светлина има отделно правило, чрез обединяване на разпоредбите за сигналните светлини в едно правило, то съдържа всички разпоредби и действа в съответствие със съществуващата структура от изменения и техните преходни разпоредби и допълнения. Преходните разпоредби, свързани с нови серия изменения на настоящото правило, ще се идентифицират за всяко устройство, както е подходящо, като това включва и списък на устройствата и приложимите за тях указатели за промяна, свързани със съответните серии изменения.

Очаква се всички договарящи страни по Спогодбата от 1958 г. да приемат настоящото правило и да предоставят подробно обяснение, ако не могат да одобрят конкретни светлини. Решенията се регистрират в ECE/TRANS/WP.29/343, където се записват статусът на приложеното правило и този на измененията към него.

По отношение на изискванията за маркировките за одобрение, настоящото правило включва изискванията за използването на „уникалния идентификатор“, както и – при определени условия – използването на достъп до защитена база данни в интернет, създадена от ИК на ООН (в съответствие със списък 5 към Спогодбата от 1958 г. Когато се използва „уникалният идентификатор“, не се изисква светлините да носят обичайните маркировки за одобрение на типа („Е“ маркировки). Ако е технически невъзможно да се използва „уникалният идентификатор“ (например няма защитен достъп до базата данни на ИКЕ на ООН, или тя не функционира), се изисква използването на конвенционални маркировки, докато не стане възможно използването на „уникалния идентификатор“

1. ОБХВАТ

Настоящото правило се прилага по отношение на следните светлини:

Светлина за осветяване на задния регистрационен номер

Пътепоказателни светлини

Габаритни светлини

Стопсветлини

Светлини за обозначаване на най-външния габарит

Светлини за заден ход

Светлини за маневриране

Задни фарове за мъгла

Светлини за паркиране

Дневни светлини

Странични габаритни светлини

2. ОПРЕДЕЛЕНИЯ

За целите на настоящото правило:

2.1. Освен ако не е изрично определено в настоящото правило или в относимите правила на ООН № 53, 74 и 86 относно монтирането, прилагат се всички определения, дадени в последните серии изменения на Правило № 48 на ООН в сила към момента на подаване на заявлението за одобряване на типа.

2.2. „Светлини от различен тип“ означава светлини, които се различават по такива основни признаци, като: а) Търговското наименование или марка: i) светлини с едно и също търговско наименование или марка, но произведени от различни производители, се смятат за светлини от различен тип; ii) светлини, произведени от един и същи производител и различаващи се само по търговско наименование или марка, се разглеждат като спадащи към един и същи тип. б) Характеристиките на оптичната система (нива на интензитет, ъгли на разпространение на светлината, включване или отстраняване на компонентите, които могат да променят оптичните ефекти чрез отражение, пречупване, поглъщане и/или деформиране по време на експлоатация и т.н.) ; в) Категориите или категорията или категориите използван светлинен източник (източници) и/или специфичен идентификационен (ни) код (ове) на модула (ите)на светлинния източник;; г) категория на светлината, ако има такава; д) орган за регулиране на интензитета, ако има такъв; е) последователното включване на светлинните източници, ако има. Въпреки това, светлинните пътепоказатели, които могат да се задействат в различни режими (последователни или не) без да се изменят оптичните характеристики на светлината, не са „пътепоказатели от различни типове“. Промяната на цвета на светлинния източник или на цвета на даден филтър не е изменение на типа; използването на светодиоден (ни) заместител (и) не е изменение на типа. Въпреки това се прилага точка 4.7.7.

3. АДМИНИСТРАТИВНИ РАЗПОРЕДБИ

3.1. Заявление за одобрение

3.1.1. Заявлението за одобрение се подава от титуляря на търговското наименование или марка или от негов надлежно упълномощен представител.

3.1.2. Заявлението се придружава от следното: 3.1.2.1. Чертежи, достатъчно подробни, за да може да се определи типът на светлината, и ако е приложимо, категорията на светлината, които показват а) в какво положение устройството може да се монтира на превозното средство (и ако е приложимо, за светлини от категория S3 или S4 — на задното стъкло); б) оста на наблюдение, приета като базова ос при изпитванията (хоризонтален ъгъл Н = 0°, вертикален ъгъл V = 0°); и точката, която следва да бъде взета за базов център при изпитванията; в) Границите на видимата повърхност на функцията(ите); г) Местоположението и външния вид на маркировките за одобрение съгласно точка 3.3.2. или уникалния идентификатор; д) ако се използва светодиоден(дни) модул(и) — също и мястото, запазено за специфичния идентификационен код на модула(ите); е) в случай на взаимосвързана осветителна система, взаимосвързаните светлини или комбинацията от взаимосвързани светлини, които отговарят на съответните изисквания. 3.1.2.2. кратко техническо описание, в което, с изключение на светлините с незаменяеми светлинни източници, по-специално се посочват: а) предписаната категория или категории светлинни източници с нажежаема спирала; категорията на светлината с нажежаема спирала следва да бъде една от посочените в Правило № 37; б) предписаната категория или категории светодиодни светлинни източници; категорията на светодиодния светлинен източник следва да бъде една от посочените в Правило № 128; в) специалния идентификационен код на модула на светлинния източник; г) ако по преценка на заявителя светлината трябва да бъде одобрена и със заместващ светодиоден светлинен източник съгласно Правило № 128, това трябва да бъде отразено в описанието; д) в случите на стопсветлина от категории S3 или S4, предназначена да бъде монтирана вътре в превозното средство, техническото описание включва спецификацията на оптичните характеристики (коефициент на пропускане, цвят, наклон и т.н.) на задното стъкло/стъкла; 3.1.2.3. Въпреки това, в случай на тип светлина, различаващ се от вече одобрен тип само по търговското наименование или марка, е достатъчно заявлението да е придружено от: 3.1.2.3.1. декларация от производителя, че представеният тип е същият (освен по търговско наименование или марка) и е произведен от същия производител като вече одобрения тип, като последният се идентифицира по неговия номер на одобрение; 3.1.2.3.2. два образеца с новото търговско наименование или марка или еквивалентна документация. 3.1.2.4. В случая на светлини с регулируем интензитет — кратко описание на органа за регулиране на интензитета, схема за монтажа и характеристиките на системата, осигуряваща двете нива на интензитет; 3.1.2.5. ако е приложимо — в случай на незаменяем(и) светлинен източник с нажежаема спирала или модул(и) на светлинен източник, оборудван(и) с незаменяем(и) светлинен(нни) източник(ци) с нажежаема спирала — документите съгласно точка 3.5.3; 3.1.2.6. По преценка на заявителя в описанието се уточнява и дали светлината може да бъде монтирана на превозното средство с различен наклон на базовата ос спрямо базовите равнини на превозното средство и спрямо земната повърхност или може да се върти около базовата ос; тези различни условия на монтиране се указват във формуляра за съобщение. 3.1.2.7. Ако не е посочено друго за съответната светлина, следните образци: а) Два образеца на комплектувана светлина ако е подадено заявление за одобрявана на светлини, които не са еднакви, но са симетрични и пригодни за монтиране едното от лявата, а другото от дясната страна на превозното средство, двата представени образеца могат да бъдат еднакви и да бъдат пригодни за монтиране само от дясната или само от лявата страна на превозното средство; б) за светлина с регулируем светлинен интензитет – образец на органа за регулиране на интензитета или от генератор, който генерира същия сигнал(и). 3.1.2.8. в случаите на стопсветлина от категория S3 или S4, предназначена за монтиране вътре в превозното средство — образец или образци (в случай, че са предвидени различни възможности), които имат оптични характеристики, еквивалентни на тези на задното стъкло/стъкла.

3.2. Одобрение

3.2.1. За всяка светлина, посочена в точка 1, се изисква отделно одобрение.

3.2.2. Когато две или повече светлини са част от един и същ модул от групирани, комбинирани или взаимно вградени светлини, одобрение се издава единствено ако всяка от тези светлини удовлетворява изискванията на настоящото правило или на друго правило. Светлини, които не удовлетворяват разпоредбите на някое от тези правила, не могат да бъдат част от този модул от групирани, комбинирани или взаимно вградени светлини.

3.2.3. Ако типът на светлините, за които е подадено заявление за одобряване в съответствие с точка 3.1, отговаря на изискванията на настоящото правило, одобрението се издава. Всички устройства на взаимосвързаната осветителна система трябва да се представят за одобряване на типа от един и същ заявител.

3.2.3.1. Страните по Спогодбата от 1958 г., прилагащи настоящото правило, биват уведомявани за всяко одобрение, разширение, отказ или отмяна на одобрение или за окончателно прекратяване на производството на тип светлина съгласно настоящото правило, посредством формуляр, който съответства на образеца от приложение 1 към настоящото правило.

3.2.3.2. На всеки одобрен тип светлина се определя номер на одобрение, който се посочва във формуляра за съобщение от приложение 1. Една и съща страна по Спогодбата може да присвоява същия номер на одобрение на устройства за светлинна сигнализация или на системи, които включват няколко светлини, но не и да присвоява същия номер на друг тип светлина със същата функция.

3.2.4. Символите, които идентифицират светлината за светлинна сигнализация (функцията за светлинна сигнализация) за която е издадено одобрение на типа. Таблица 1 Списък на символите (пълният списък е даден в приложение 1 „Съобщение“) Светлина (функция) Символ Точка Дневни светлини RL 5.4. Предният пътепоказател се монтира на разстояние най-малко 20 mm от късата светлина или от предната светлина за мъгла 1a 5.6. Предният пътепоказател се монтира на всякакво разстояние от късата светлина или от предната светлина за мъгла 1b 5.6. Предният пътепоказател се монтира на разстояние най-малко 40 mm от късата светлина или от предната светлина за мъгла 1. 5.6. Предните пътепоказатели на превозно средство от категория L се монтират на разстояние най-малко 75 mm от късата светлина 11. 5.6. Предните пътепоказатели на превозно средство от категория L се монтират на разстояние най-малко 40 mm от късата светлина; 11a 5.6. Предните пътепоказатели на превозно средство от категория L се монтират на разстояние най-малко 20 mm от късата светлина; 11б 5.6. Предните пътепоказатели на превозно средство от категория L се монтират на всякакво разстояние от късата светлина 11в 5.6. Предна светлина за обозначаване на най-външния габарит AM 5.1. предни габаритни светлини на превозни средства от категория L MA 5.1. Предна габаритна светлина А 5.1. Светлина за маневриране: ML 5.10. Светлина за паркиране (насочена напред и назад) 77R 5.3. Задна пътепоказателна светлина (с постоянен интензитет) 2a 5.6. Задна пътепоказателна светлина (с регулируем интензитет) 2b 5.6. Задна пътепоказателна светлина за превозни средства от категория L 12. 5.6. Задна светлина за обозначаване на най-външния габарит (с постоянен интензитет) RM1 5.2. Задна светлина за обозначаване на най-външния габарит (с регулируем интензитет) RM2 5.2. Задна светлина за мъгла (с постоянен интензитет) F1 5.9. Задна светлина за мъгла (с регулируем интензитет) F2 5.9. Задна габаритна светлина на превозни средства от категория L MR 5.2. Задна габаритна светлина (с постоянен интензитет) R1 5.2. Задна габаритна светлина за (с регулируем интензитет) R2 5.2. Светлина за осветяване на задния регистрационен номер L 5.11. Светлина за осветяване на задния регистрационен номер за превозни средства от категория L LM1 5.11. Светлина за заден ход (забележка: буквите A и R могат да бъдат комбинирани) AR 5.8. Странична пътепоказателна светлина за превозни средства от категория M1 и за превозни средства от категория M 1 и превозни средства от категория N1, M2 и M3 с дължина до 6 000 mm. 5 5.6. Странична пътепоказателна светлина за превозни средства от категория N2 и N3 и превозни средства N1, M2 и M3 и превозни средства от категория N1, M2 и M3 с дължина над 6 000 mm. 6 5.6. Странична габаритна светлина за всички категории превозни средства SM1 5.7. Странична габаритна светлина за превозни средства от категория M1 SM2 5.7. Стопсветлина (централна високо монтирана) (с постоянен интензитет) S3 5.5. Стопсветлина (централна високо монтирана) (с регулируем интензитет) S4 5.5. Стопсветлина на превозни средства от категория L MS 5.5. Стопсветлина (с постоянен интензитет) S1 5.5. Стопсветлина (с регулируем интензитет) S2 5.5. Минимална стойност на „a“ в част 1 на приложение 7 трябва да бъде 5 mm.

3.2.5. Приложимите показатели на промяна за всяко устройство, свързани със серията изменения, са следните: (вж. също и точка 6.1.1): Таблица 2 Серии изменения и показатели на промяна Серии изменения на правилото 00 Функция (светлина) Показалец за изменения за конкретна функция (светлина) Дневни светлини 0 Предна пътепоказателна светлина 0 Предна пътепоказателна светлина (превозни средства от категория L) 0 Предна светлина за обозначаване на най-външния габарит 0 Предна габаритна светлина 0 Предна габаритна светлина (превозни средства от категория L) 0 Светлина за маневриране: 0 Светлина за паркиране 0 Задна пътепоказателна светлина 0 Задна пътепоказателна светлина (превозни средства от категория L) 0 Задна светлина за обозначаване на най-външния габарит 0 Задна светлина за мъгла 0 Задна габаритна светлина 0 Задна габаритна светлина (превозни средства от категория L) 0 Светлина за осветяване на задния регистрационен номер 0 Светлина за осветяване на задния регистрационен номер за (превозни средства от категория L) 0 Светлина за заден ход 0 Задна пътепоказателна светлина 0 Странични габаритни светлини 0 Стопсветлина 0 Стопсветлина (превозни средства от категория L) 0 Стопсветлина (централна високо монтирана) 0

3.3. Маркировка за одобрение

3.3.1. Общи разпоредби

3.3.1.1. На всяко устройство, което спада към одобрен тип, се оставя пространство с достатъчни размери за уникалния идентификатор (УИ), както е посочено в Спогодбата от 1958 г. и за други маркировки, определени в точки 3.3.4.2. — 3.3.4.6., или, ако това е технически невъзможно, маркировка за одобрение с допълнителните символи и други маркировки, определени в точки 3.3.4.2. — 3.3.4.6.

3.3.1.2. Примери за оформянето на маркировките са дадени в приложение 7.

3.3.2. Маркировката за одобрение се състои от:

3.3.2.1. окръжност, ограждаща буквата „E“, следвана от отличителния номер на държавата, издала одобрението;

3.3.2.2. номер на одобрението, предписан в точка 3.2.3.2

3.3.2.3. Знаци, идентифициращи светлините за сигнализация, предписани в точка 3.2.4.

3.3.2.4. Номера на настоящото правило, следван от буквата „R“ и две цифри, отговарящи на сериите изменения в сила към момента на издаване на одобрението.

3.3.2.5. Следния допълнителен символ (или символи): 3.3.2.5.1. Върху светлини, които не могат да се монтират както от едната, така и от другата страна на превозното средство — хоризонтална стрелка, показваща в какво положение трябва да се монтира светлината. 3.3.2.5.1.1. Стрелката трябва да е насочена в посока навън от превозното средство в случай на: а) пътепоказателните светлини от категории 1, 1a, 1b, 2a, 2b, 11, 11a, 11b, 11c и 12; б) предни или задни габаритни светлини, задна светлина за обозначаване на най-външния габарит; в) светлина за заден ход, ако светлините за заден ход са с намалено светлоразпределение 3.3.2.5.1.2. Стрелката трябва да е насочена към предната част на превозното средство в случай на пътепоказатели от категории 5 и 6 и комбинирани светлини за паркиране. 3.3.2.5.1.3. За пътепоказателни светлини от категория 6 на светлината се поставя означение „R“ или „L“, което сочи дясната или лявата страна на превозното средство. 3.3.2.5.2. Ако е приложимо, от дясната страна на символа, посочен в точка 3.2.4.: а) Допълнителна буква "D” върху светлини, които могат да се използват като част от модул от две независими светлини; б) допълнителната буква „Y“ върху светлини, които се използват като част от взаимосвързана осветителна система; 3.3.2.5.3. Върху светлини с намалено светлоразпределение (вж. точка 1.3. от приложение 3) — вертикална стрелка с начало хоризонталния сегмент и насочена надолу. 3.3.2.5.4. Номерът на одобрението трябва да бъде поставен близо до окръжността, предписана в точка 3.3.2.1.

3.3.3. Маркировката за одобрение може да се замени с уникалния идентификатор, ако такъв е налице. Уникалният идентификатор трябва да е във формата, показан в долния пример:

a ≥ 8 mm

Посоченият по-горе уникален идентификатор, поставен върху светлината, показва, че съответният тип е бил одобрен, и че информацията за това одобряване на типа може да бъде намерена в защитената база данни в интернет на ООН, като се използва 270650 като уникален идентификатор.

3.3.4. Изисквания относно маркировката

Светлините, представени за одобряване, трябва:

3.3.4.1. Да имат пространство с достатъчни размери за маркировката за одобрение или за уникалния идентификатор. 3.3.4.1.1. Във всички случаи, маркировките за одобрение или уникалният идентификатор, както и категориите на предписания заместващ светодиоден светлинен източник, ако има такъв, трябва да са видими, когато светлината е монтирана на превозното средство или когато подвижна част – като капака на двигателя или багажника или врата – е отворена. 3.3.4.1.2. Маркировката за одобрение не се поставя на вътрешна или външна част (прозрачна или не) на светлината, която не може да се отдели от светлоизлъчващата прозрачната част на светлината.

3.3.4.2. Да носят търговското наименование или марка на заявителя; тази маркировка трябва да е ясно четлива и незаличима.

3.3.4.3. С изключение на светлините с незаменяеми светлинни източници, те трябва да носят ясно четлива и незаличима маркировка, указваща: а) предписаната категория или категории светлинен(нни) източник(ци); Когато светлината е одобрена за заместващ(и) светодиоден(и) светлинен източник(ци) — също и категорията или категориите на светодиодния(те) заместител(и); и/или б) специалния идентификационен код на модула на светлинния източник;

3.3.4.4. При светлини с: а) електронна пусково-регулираща апаратура; или б) модул за управление на регулируем интензитет на светлината; и/или в) допълнителен работен режим; и/или г) незаменяеми светлинни източници; и/или д) модул(и) на светлинен източник; да носят маркировка за номиналното напрежение или за обхвата на напрежението;

3.3.4.5. в случай на светлини с модул(и) на светлинния източник, модулът(ите) на светлинния източник трябва да носи/носят маркировка за: а) търговското наименование или марка на заявителя; б) уникалният идентификационен код на модула; Посоченият уникален идентификационен код се състои от началните букви „MD“ за „MODULE“(модул), следвани от маркировката за одобрение без окръжността, предписана в точка 3.3.2. или от уникалния идентификационен код без пресечената окръжност, предписана в точка 3.3.3. В случай, че се използват няколко нееднакви светлинни модула, се поставят допълнителни символи или букви; Не е задължително маркировката или УИ да бъдат идентични с маркировката на светлината, за която е предназначен модулът, но двете маркировки трябва да бъдат от един и същ заявител; в) номиналното напрежение или обхвата на напрежението;

3.3.4.6. Електронна пусково-регулиращата апаратура или орган за регулиране на интензитета, които са част от светлината, но не са включени в нейния корпус, трябва да носят името на производителя и неговия идентификационен номер.

3.3.4.7. Маркировките по точки 3.3.4.2 — 3.3.4.6 се поставят по незаличим и ясно четлив начин на светлината, но не е необходимо да отговарят на изискванията на точка 3.3.4.1.1.

3.3.5. Групирани, комбинирани или взаимно вградени светлини

3.3.5.1. Когато се констатира, че групирани, комбинирани или взаимно вградени светлини съответстват на изискванията на няколко правила на ООН, може да бъде поставена само една маркировка за одобрение или УИ. Маркировката за одобрение се състои от оградена с окръжност буква „E“, следвана от отличителния номер на държавата, която е издала одобрението, и номера на одобрението. Маркировката за одобрение или УИ могат да бъдат разположени на произволно място върху групираните, комбинирани или взаимно вградените светлини, при условие че: 3.3.5.1.1. са видими след монтирането им; 3.3.5.1.2. никоя част от групираните, комбинирани или взаимно вградени светлини, излъчващи светлина, не може да бъде отстранена, без да бъде отстранена в същото време маркировката за одобрение.

3.3.5.2. Размерът на елементите на единичната маркировка за одобряване не трябва да е по-малък от минималния размер, определен за най-малките отделни маркировки, за който е издавано одобрение.

3.3.5.3. В приложение 7 са дадени примери на оформления на маркировки за одобрение за групирани, комбинирани или взаимно вградени фарове с всички гореспоменати допълнителни символи.

3.3.5.4. Светлини, взаимно вградени с други светлини, чиято леща може също така да бъде използвана за други типове устройства Приложими са разпоредбите, посочени в точка 3.3.5.

3.4. Изменения на типа на светлината за моторни превозни средства и техните ремаркета и разширяване на одобрението

3.4.1. Органът по одобряване на типа, одобрил типа, се уведомява за всяка промяна на типа на светлината. В такъв случай органът може: 3.4.1.1. да прецени, че е малко вероятно направените промени да оказват съществено неблагоприятно въздействие и че при всички положения светлината продължава да съответства на изискванията; или 3.4.1.2. да изиска допълнителен протокол от изпитване от техническата служба, отговаряща за провеждане на изпитванията.

3.4.2. Потвърждение или отказ на одобрение, уточняващо измененията, се съобщава по процедурата, определена в точка 3.2.3.1, на страните по Спогодбата от 1958 г., прилагащи настоящото правило.

3.4.3. Органът по одобряването на типа, който издава разширение на одобрението, присвоява на последното сериен номер и уведомява за издаването му останалите страни по Спогодбата от 1958 г., прилагащи правилото на ООН, съгласно което е издадено одобрението, посредством формуляр за съобщение, отговарящ на образеца в приложение 1.

3.5. Съответствие на производството

Процедурите за съответствие на производството трябва да съответстват на указаните в Спогодбата от 1958 г., приложение 1 (E/ECE/TRANS/505/Rev.3), при следните изисквания:

3.5.1. Светлините трябва да се произвеждат, така че да отговарят на типа, одобрен съгласно настоящото правило. Съответствието с изискванията, посочени в точки 4 и 5 се проверява, както следва: 3.5.1.1. Спазват се минималните изисквания за процедурите за контрол на съответствието на производството, изложени в приложение 4. 3.5.1.1.1 В случай на дневна светлина, чийто максимален светлинен интензитет не надвишава 700 cd, както е посочено в приложение 1, стойността от 700 cd се прилага като максимален светлинен интензитет при процедурите за установяване на съответствие на производството, посочени в приложение 4. 3.5.1.2. Спазват се минималните изисквания за вземане на образци от инспектор, изложени в приложение 5.

3.5.2. Органът, издал одобрението на типа, може по всяко време да проверява прилаганите методи за контрол на съответствието, прилагани във всяко производствено съоръжение. Обичайната честота на такива проверки е веднъж на две години.

3.5.3. В случай на незаменяем(и) светлинен(нни) източник(ци) с нажежаема спирала или модул(и) на светлинен източник, оборудван(и) с незаменяем(и) светлинен(нни) източник(ци) с нажежаема спирала, заявителят прилага към документацията за одобряване на типа доклад, който може да бъде одобрен от органа по одобряване на типа, и който доказва съответствието на този (тези) незаменяем(и) светлинен източник с нажежаема спирала с изискванията, посочени в точка 4.11 от IEC 60809, издание 3.

3.5.4. Изпитването със заместващи светодиодни светлинни източници е освободено от проверка за съответствието на производството.

3.6. Санкции при несъответствие на производството

3.6.1. Издадено одобрение на типа може да бъде отнето, ако не са спазени изискванията на настоящото правило.

3.6.2. Ако страна по Спогодбата, прилагаща настоящото правило, отмени издадено от нея одобрение, тя уведомява незабавно останалите страни по договора, прилагащи настоящото правило, посредством формуляр за съобщение, съответстващ на образеца от приложение 1.

3.7. Окончателно прекратяване на производството

Ако притежателят на одобрението прекрати напълно производството на устройство, одобрено в съответствие с настоящото правило, той трябва да уведоми за това органа, издал одобрението. След получаване на съответното съобщение посоченият орган уведомява за това останалите страни по Спогодбата от 1958 г., прилагащи настоящото правило, посредством формуляр за съобщение, отговарящ на образеца от приложение 1.

3.8. Наименования и адреси на техническите служби, отговарящи за провеждане на изпитвания за одобряване, и на органите по одобряването на типа

Страните по Спогодбата от 1958 г., прилагащи правилото, съобщават на секретариата на ООН наименованията и адресите на техническите служби, отговарящи за провеждането на изпитвания за одобряване, както и на органите по одобряването на типа, които издават одобрения и на които се изпращат издадени в други страни формуляри, удостоверяващи издаване, разширяване, отказ или отнемане на одобрение, или окончателно прекратяване на производството.

3.9. Забележки по отношение на цветове и отделни устройства при светлините за обозначаване на най-външния габарит на превозното средство и светлините за паркиране

Страните по Спогодбата от 1958 г., към която е приложено настоящото правило, не са възпрепятствани от член 3 на посочената Спогодба да забраняват по отношение на светлини, монтирани на регистрирани от тях превозни средства, определени цветове, които са обект на разпоредби в настоящото правило, или да забраняват за всички или за някои категории регистрирани от тях превозни средства стопсветлини, които излъчват само светлина с постоянен интензитет.

4. ОБЩИ ТЕХНИЧЕСКИ ИЗИСКВАНИЯ

Всяка представена за одобрение светлина трябва да съответства на посочените в точки 4 и 5 изисквания.

4.1. Към настоящото правило се прилагат изискванията, които се съдържат в раздели 5 „Общи спецификации“ и 6 „Индивидуални спецификации“ (а също и в приложенията, посочени в споменатите раздели) на правила № 48, 53, 74 или 86 на ООН и техните серии от изменения, които са в сила към момента на подаването на заявление за одобряване на типа съгласно настоящото правило. Изискванията, отнасящи се до всяка светлина и до категорията/ите превозно средство, на което е предвидено монтирането на светлината, се прилагат в случаите, когато е възможна проверката им в момента на одобряването на светлината.

4.2. Светлините трябва да бъдат така проектирани и изработени, че при нормални условия на експлоатация и независимо от вибрациите, на които могат да бъдат подложени при тази експлоатация, да осигуряват задоволително работно състояние и да запазват характеристиките, указани в настоящото правило.

4.3. Светлинни източници: 4.3.1. В случай на заменяем(и) светлинен(ни) източник(ци): 4.3.1.1. Светлините трябва да се оборудват само със светлинен източник(ци), одобрен съгласно Правило № 37 и/или Правило № 128, при условие че в Правило № 37 и неговите серии от изменения, които са в сила към момента на заявлението за одобряване на типа, или в Правило № 128 и неговите серии от изменения, които са в сила към момента на заявлението за одобряване на типа, няма никакви ограничения за използването. 4.3.1.2. В случай че употребата на дадена категория или категории или тип (ове) на светлинен(ни) източник(ци) е ограничена в светлини или превозни средства, които са в експлоатация, и на които са били първоначално монтирани такива светлини, заявителят, желаещ да получи одобрение на типа на светлината, трябва да декларира, че светлината е предназначена за монтиране само на тези превозни средства; това трябва да се отбележи в документа за съобщение в приложение 1. 4.3.1.3. конструкцията на светлината трябва да бъде такава, че светлинният източник(ци) да не може да бъде монтиран в никое друго положение освен в правилното. 4.3.1.4. фасунгата на светлинния(те) източник(ци) трябва да съответства на характеристиките, дадени в Публикация на IEC 60061. Прилага се таблицата с данни за фасунгата, съответстваща на изискваната категория светлинен(нни) източник(ци); В противен случай, когато също е предписана категория заместващ светодиоден(ни) светлинен(ни) източник(ци), се прилага таблицата с данни за фасунгата на категорията заместващ светодиоден(нни) светлинен(нни) източник(ци). 4.3.2. В случай на модули на светлинен източник се проверява дали: 4.3.2.1. конструкцията на модула(ите) на светлинния източник следва да е такава, че: а) всеки модул на светлинния източник не трябва да може да бъде монтиран в никое друго положение освен в предвиденото и правилно положение, както и трябва да може да бъде демонтиран единствено с използването на инструмент(и); б) ако в корпуса на светлината са използвани няколко модула на светлинен източник, модулите на светлинния източник, които са с различни характеристики, да не бъдат взаимнозаменяеми в един и същи корпус на светлина. 4.3.2.2. Модулът(ите) на светлинния източник трябва да бъде(бъдат) защитен(и) от вмешателства. 4.3.2.3. Модулът на светлинен източник трябва да е проектиран така, че независимо от това дали се използва(т) инструмент(и), той не е механично взаимнозаменяем с който и да е одобрен заменяем светлинен източник. 4.3.2.4. В случай на незаменяем(и) светлинен източник с нажежаема спирала или модул(и) на светлинен източник, оборудван(и) с незаменяем(и) светлинен(нни) източник(ци) с нажежаема спирала, заявителят прилага към документацията за одобряване на типа доклад, който може да бъде одобрен от органа по одобряване на типа, и който доказва съответствието на този (тези) незаменяем(и) светлинен(нни) източник(ци) с нажежаема спирала с изискванията, посочени в точка 4.11 от IEC 60809, издание 3.

4.4. Независими и взаимосвързани светлини

4.4.1. Понятието „сглобка от две независими светлини, подлежащи на одобряване на типа като светлини, маркирани като „D“, се прилага за предните и задните габаритни светлини, освен за категориите MA, MR, стопсветлините, освен тези от категория MS, предните и задните светлини за означаване на най-външния габарит и пътепоказателните светлини, освен за категориите 11, 11a, 11b, 11c и 12;

4.4.2. Понятието „взаимосвързана осветителна система, която подлежи на одобряване на типа като светлини, маркирани като „Y“, се прилага за предните и задните габаритни светлини, стопсветлините, предните и задните светлини за означаване на най-външния габарит, дневните светлини и пътепоказателните светлини от категории 1, 1a, 1b, 2a, 2b.

4.5. Светлини като такива, или групирани, комбинирани или взаимно вградени светлини:

4.5.1. Светлини, които са одобрени като предни или задни габаритни светлини, се смятат за одобрени и като светлини за обозначаване на най-външния габарит.

4.5.2. Групирани, комбинирани и взаимно вградени предни и задни (странични) габаритни светлини могат да се използват и като светлини за обозначаване на най-външния габарит.

4.5.3. Разрешени са габаритни светлини или дневни светлини, които са взаимно вградени с друга функция и използват общ светлинен източник с нея, проектирани са да функционират постоянно с допълнителна система за регулиране на интензитета на излъчваната светлина.

4.5.4. В случая обаче на задни габаритни светлини, взаимно вградени със стопсветлина, светлината или: а) е част от съвкупност от светлинни източници; или б) е предназначена да се използва в превозно средство, снабдено със система за откриване на излизане от строя на посочената функция. И в двата случая във формуляра за съобщение се включва забележка.

4.5.5. Ако в предната габаритна светлина са монтирани един или няколко източника на инфрачервено лъчение, тя отговаря на определените за такава светлина фотометрични и колориметрични изисквания, както със задействан(и), така и с незадействан(и) източник(ци) на инфрачервено лъчение.

4.6. Разпоредби в случай на неизправност

4.6.1. Неизправност на единична светлина, която съдържа повече от един светлинен източник:

4.6.1.1. В единична светлина, която съдържа повече от един светлинен източник, група от светлинни източници, които са свързани електрически така, че повредата на един от тях да бъде причина всички те да престанат да излъчват светлина, се разглежда като един светлинен източник.

4.6.1.2. В случай на неизправност на един светлинен източник в единична светлина, която съдържа повече от един източник на светлина, се прилагат следните разпоредби: а) светлинният интензитет съответства на изискванията за минимална стойност на интензитета, посочена в таблицата за стандартно разпределение на светлината, дадена в приложение 3, а когато всички светлинни източници светят, не трябва да се превишават максималните интензитети; или б) Подава се сигнал за задействане на сигнално устройство за неизправност, както е посочено в точки 6.4.8., 6.7.8., 6.9.8, 6.10.8., 6.11.8., 6.12.8., 6.13.8. и 6.18.8. от Правило № 48, при условие, че светлинният интензитет в базовата ос е най-малко 50 % от изисквания минимален интензитет. В такъв случай в съобщението се посочва, че светлината е предназначена само за превозни средства, на които е монтирано сигнално устройство за неизправност.

4.6.1.3. Изискванията на точка 4.6.1.2 не се прилагат за дневни светлини, които съответстват на изискванията на точка 5.4.4. Изискванията на точка 4.6.1.1 обаче продължават да се прилагат.

4.6.1.4. Изискванията на точка 4.6.1.2 не се прилагат за пътепоказателни светлини. Пътепоказателните светлини от категория 1, 1a, 1b, 2a и 2bтрябва да съответстват на изискванията на точка 5.6.3. Изискванията на точка 4.6.1.1 обаче продължават да се прилагат.

4.6.1.5. Изискванията на точка 4.6.1.2 не се прилагат за светлини за осветяване за регистрационния номер. Изискванията на точка 4.6.1.1. и точка 4.6.1.2. обаче продължават да се прилагат..

4.6.1.6. Изискванията на точка 4.6.1.2 Б) не се прилагат за стопсветлините и габаритните светлини за превозните средства от категория L. Изискванията на точка 4.6.1.1. и точка 4.6.1.2. продължават да се прилагат.

4.6.2. В случай на излизане от строя на органа за регулиране на интензитета на:

а) задна габаритна светлина от категория R2, чието излъчване е по-силно от максималната стойност за категория R1;

б) задна светлина за обозначаване на най-външния параметър от категория RM2, чието излъчване е по-силно от максималната стойност за категория RM1;

в) стопсветлина от категория S2, чието излъчване е по-силно от максималната стойност за категория S1;

г) стопсветлина от категория S4, чието излъчване е по-силно от максималната стойност за категория S3;

д) Пътепоказателна светлина от категория 2b, чието излъчване е по-силно от максималната стойност за категория 2а;

е) задна светлина за мъгла от категория F2, чието излъчване е по-силно от максималната стойност за категория F1;

автоматично трябва да се изпълняват изискванията за съответната категория при постоянен интензитет.

4.7. Условия на изпитване

4.7.1. Всички измервания, както фотометрични, така и колориметрични, трябва да бъдат извършвани: 4.7.1.1. в случай на светлина със заменяем светлинен източник, ако той не е оборудван с електронна пусково-регулираща апаратура или орган за регулиране на интензитета — с използване на безцветен или цветен стандартен светлинен източник от категорията, предписана за устройството, чието напрежение на захранване е: а) в случай на светлинен източник с нажежаема спирала — необходимото за създаване на еталонния светлинен поток, който е указан за същата категория светлинен източник с нажежаема спирала; б) в случай на светодиоден светлинен източник(ци) — 6,75 V, 13,5 V или 28,0 V; създаденият светлинен поток се коригира. Корекционният коефициент е отношението между действителния светлинен поток и стойността на светлинния поток, получена при подаденото напрежение. 4.7.1.2. В случай на светлинен източник, който работи независимо от напрежението на захранване на превозното средство и е напълно управляван от системата, или в случай на светлинен източник, захранван от специален източник на захранване, изпитвателното напрежение, както е посочено от заявителя, трябва да бъде приложено на входните клеми на този светлинния източник, или на входните клеми на системата/захранването трябва да се приложи напрежение 6,75 V, 13,5 V или 28,0 V. Изпитвателната лаборатория може да поиска от производителя да предостави този специален източник на захранване, необходим за захранването на светлинните източници. 4.7.1.3. В случай на светлина, оборудвана с незаменяеми светлинни източници (светлинни източници с нажежаема спирала или други) — със светлинните източници, налични в светлината. 4.7.1.3.1. Ако се работи директно при условията, осигурени от електрическата система на превозното средство, всички измервания на светлини, оборудвани с незаменяеми светлинни източници се провеждат при 6,75 V, 13,5 V или 28,0 V или при напрежение, посочено от заявителя, като се взема предвид всяка друга електрическа система на превозното средство. 4.7.1.3.2. Ако светлинният източник работи независимо от напрежението на захранване на превозното средство и е напълно управляван от системата, или в случай на светлинен източник, захранван от специален източник на захранване, изпитвателното напрежение, както е посочено в точка 4.7.3.1.3 по-горе, трябва да бъде приложено на входните клеми на тази система/източник на захранване. Изпитвателната лаборатория може да поиска от производителя да предостави този специален източник на захранване, необходим за захранването на светлинните източници. 4.7.1.4. в случай на система, използваща електронна пусково-регулираща апаратура или орган за регулиране на интензитета, които са част от фара, напрежението, заявено от производителя, се подава на входните клеми на фара, или, ако то не е указано, съответно 6,75 V, 13,5 V или 28,0 V; 4.7.1.5. в случай на система, използваща електронна пусково-регулираща апаратура или орган за регулиране на интензитета, които не са част от фара, като на входните клеми на фара се подава напрежението, заявено от производителя.

4.7.2. В случай обаче на светлинен източник, който се управлява от орган за регулиране на интензитета за получаване на регулируем интензитет на светлината, фотометричните измервания трябва да се извършат съгласно описанието на заявителя.

4.7.3. Изпитвателната лаборатория трябва да изиска от производителя пусково-регулиращата апаратура или орган за регулиране на интензитета, необходими за захранването на светлинния източник и действащите функции.

4.7.4. Подаваното на светлината напрежение следва да бъде отбелязано във формуляра за съобщение от приложение 1.

4.7.5. Трябва да се определят границите на видимата повърхност по направлението на базовата ос на светлината за светлинна сигнализация. В случай на пътепоказатели от категории 5 и 6 трябва да се определят границите на светлоизлъчващата повърхност. Това изискване не се прилага за светлините за задния регистрационен номер.

4.7.6. В случаите на стопсветлина от категория S3 или S4, предназначена за монтиране вътре в превозното средство — преградата-образец или преградите-образци (ако са предвидени различни възможности), които са предоставени (вж. точка 2.2.5), се поставят пред светлината — обект на изпитването в геометричното положение, описано в схемите на заявителя (вж. Точка 3.1.2.2).

4.7.7. В случай че по преценка на заявителя светлината трябва да бъде одобрена и със заместващ светодиоден светлинен източник, всички измервания – фотометрични и колориметрични – следва да се повторят с предписания заместващ светодиоден светлинен източник.

4.8. Фотометрични измервания

4.8.1. Разпоредби за измерването

4.8.1.1. По време на провеждането на фотометричните измервания, страничните отражения се предотвратяват посредством подходящо екраниране.

4.8.1.2. Ако резултатите от измерванията бъдат оспорени, се провеждат измервания по начин, при който те отговарят на следните изисквания: 4.8.1.2.1. Разстоянието на измерване да позволява приложимостта на закона за обратнопропорционална зависимост от квадрата на разстоянието; 4.8.1.2.2. Измервателната апаратура е такава, че ъгловата апертура на датчика, наблюдавана от еталонния център на светлината, е между 10' 1 градус; 4.8.1.2.3. Приема се, че изискването за интензитет по отношение на определена посока на наблюдение е удовлетворено, когато посоченото изискване е покрито по отношение на посока, която не се отклонява с повече от една четвърт от градуса от посоката на наблюдение.

4.8.1.3. В случай, когато светлината може да бъде монтирана в повече от едно положение или в зона от различни положения, фотометричните измервания се повтарят за всяко положение или за крайните положения от зоната за базовата ос, определена от производителя.

4.8.2. Измервателни методи

4.8.2.1. Фотометричните показатели се проверяват в съответствие с относимите подточки от точка 4.7.

4.8.2.2. За съвкупност от заменяеми светлинни източници: Когато са оборудвани със светлинни източници за 6,75 V, 13,5 V или 28,0 V, получените стойности на светлинния интензитет се коригират. За посочените заменяеми светлинни източници с нажежаема спирала корекционният коефициент е отношението между базовия светлинен поток и средната стойност на светлинния поток, получена при подаденото напрежение (6,75 V, 13,5 V или 28,0 V). За светодиодни светлинни източници корекционният коефициент е отношението между действителния светлинен поток и средната стойност на светлинния поток, получена при подаденото напрежение (6,75 V, 13,5 V или 28,0 V). Действителните светлинни потоци на всеки използван светлинен източник не трябва да се отклоняват с повече от 5 процента от средната стойност. Като алтернатива и само при светлинни източници с нажежаема спирала може да се използва еталонен светлинен източник с нажежаема спирала последователно при всяко отделно положение, който работи със своя еталонен поток, като отделните измервания за всяко положение биват събирани.

4.8.2.3. За светлини, различни от оборудваните със светлинни източници с нажежаема спирала

4.8.2.3.1. За светлините за заден ход и светлините за маневриране светлинните интензитети, измерени след една минута и след 10 минути работа, трябва да съответстват на минималните и максималните изисквания. Разпределението на светлинния интензитет след една минута и след 10 минути работа се изчислява от разпределението на светлинния интензитет след достигането на фотометрична стабилност, като във всяка точка на измерване се прилага отношението на измерените в точката HV светлинни интензитети: а) след една минута; б) след 10 минути; и в) след достигане на фотометрична стабилност;

4.8.2.3.2. За всички други светлини светлинните интензитети, измерени след 1 минута и след 30 минути работа, трябва да съответстват на минималните и максималните изисквания. Пътепоказателните светлини трябва да работят в режим на мигане (f = 1,5 Hz, коефициент на запълване 50 %). Разпределението на светлинния интензитет след 1 минута работа може да бъде изчислено от разпределението на светлинния интензитет след 30 минути работа, като за всяка точка на измерване се прилага отношението на измерените в HV стойности на светлинните интензитети след 1 минута и след 30 минути работа.

4.8.3. Ако не е посочено друго, всяка светлина за светлинна сигнализация, следва да отговаря на стойностите на интензитета на светлината, излъчвана извън базовата ос и в рамките на ъгловите полета, определени на диаграмата в приложение 2, като интензитетът на светлината, излъчвана от всяка от двете предоставени светлини, трябва:

4.8.3.1. във всяка посока, съответстваща на точките от съответната таблица за разпределение на светлината, дадена в приложение 3, да бъде не по-малък от минималната стойност, посочена в таблицата за всяка функция по-горе, умножен по коефициента, посочен в споменатата таблица за въпросната посока;

4.8.3.2. в никоя посока в рамките на зоната, от която се вижда светлината за светлинна сигнализация, да не надвишава максималната стойност, определена в съответната таблица за всяка функция’

4.8.4. Когато сглобка от две независими светлини, които трябва да се одобрят като светлини с маркировка „D“ и които имат една и съща функция, се разглежда като една светлина, тя трябва да отговаря на изискванията за:

а) максимален интензитет, ако са включени едновременно всички светлини;

б) минимален интензитет, ако една от светлините е неизправна.

4.8.5. Взаимосвързаната осветителна система трябва да отговаря на изискванията при едновременно включване на всичките ѝ взаимосвързани светлини.

Въпреки това:

а) ако взаимосвързаната осветителна система, която осигурява задни габаритни светлини, е монтирана частично на неподвижна, а частично на подвижна част на превозното средство, взаимосвързаната(те) светлина(и), посочена(и) от заявителя, трябва да отговаря(т) на колориметричните и фотометричните изисквания за геометрична видимост навън във всяко неподвижно положение на подвижната(те) част(и). В този случай изискванията за геометричната видимост навътре се смятат за удовлетворени, ако взаимосвързаната(те) светлина(и) продължава да съответства на фотометричните стойности в пространството на разпространение на светлината, предписани във връзка с одобряването на устройството, във всяко неподвижно положение на подвижната част (части).

б) Ако взаимосвързаната осветителна система с функция на задна пътепоказателна светлина е частично монтирана на неподвижен компонент и частично монтирана на подвижен компонент, взаимосвързаната светлина, посочена от заявителя, трябва да отговаря на изискванията към геометричната видимост и на колориметричните и фотометричните изисквания във всички фиксирани положения на подвижния компонент. Това не се прилага за взаимосвързана пътепоказателна светлина, предназначена за монтиране на превозно средство, при което, за да се изпълни или завърши ъгълът на геометричната видимост, се включват допълнителни светлини, когато подвижният компонент е в някое фиксирано отворено положение, при условие че тези допълнителни светлини отговарят на всички изисквания към положението и на всички колориметрични и фотометрични изисквания, приложими за пътепоказателните светлини, монтирани на подвижния компонент.

4.8.6. По отношение на локалните изменения на интензитета трябва да се спазват разпоредбите от приложение 3 към настоящото правило.

4.8.7. Ако не е посочено друго, интензитетите се измерват при непрекъснато светещи светлинни източници, а в случая на устройства, излъчващи червена светлина — при цветна светлина.

4.8.8. При светлини от категории R2, RM2, S2, S4, F2 и 2b, времето между подаването на захранване към светлинния източник(ци) и излъчването на светлина, измерено по базовата ос, докато интензитетът ѝ достигне 90 % от стойността, измерена съгласно точка 5 по-горе, се измерва за крайните стойности на интензитета на светлината, произведена от светлината. Времето, измерено до достигане на най-ниския светлинен интензитет, не трябва да надвишава времето, измерено до достигане на най-високия светлинен интензитет.

4.8.9. Органът за регулиране на интензитета не трябва да генерира сигнали, произвеждащи светлина с какъвто и да било интензитет:

4.8.9.1. извън интервала, посочен в точка 5; и

4.8.9.2. надвишаващ съответния максимум на постоянния интензитет на светлината, посочен в точка 5 за посочената светлина:

а) за системи, които зависят единствено от дневни и нощни условия: при нощни условия;

б) за други системи: при нормални условия (1).

4.8.10. Подробности за използваните методи за измерване са дадени в приложение 3.

4.8.11. Ако задната габаритна светлина и/или задна светлина за обозначаване на най-външния габарит е взаимно вградена със стопсветлина с постоянен или с регулируем светлинен интензитет, съотношението между реално измерения светлинен интензитет на двете светлини, когато последните са едновременно включени и интензитета на задната габаритна светлина или светлината за обозначаване на най-външния габарит, когато е включена само тя, следва да бъде най-малко 5: 1 в полето, ограничено от хоризонталните прави, които минават през ± 5° V и вертикалните прави, които минават през ± 10° Н от таблицата за разпределение на светлината.

Ако едната или и двете взаимно вградени светлини има(т) по повече от един източник на светлина и се разглежда(т) като една светлина, стойностите, които следва да се вземат предвид, са онези, които се получават, когато всички източници са задействани;

4.9. Цвят на излъчваната светлина

Цветът на излъчваната светлина, измерен в рамките на областта на разпределение на светлината, определена в съответната точка от приложение 3. За проверка на колориметричните характеристики се прилага процедурата на изпитване, описана в точка 4.7. Извън границите на тази зона не трябва да се наблюдават резки промени на цвета.

За светлините обаче, оборудвани с незаменяеми светлинни източници, колориметричните характеристики трябва да се проверяват, когато светлинните източници са в корпуса на светлината, съгласно съответните подточки от точка 4.7.

5. СПЕЦИФИЧНИ ТЕХНИЧЕСКИ ИЗИСКВАНИЯ

5.1 Технически изисквания относно предните габаритни светлини (символи А, МА) и предни габаритни светлини (символи AM)

5.1.1. Светлината, излъчвана от всяка от двете предоставени светлини трябва да отговаря на изискванията в Таблица 3. Таблица 3 Светлинни интензитети на предните габаритни светлини и предните светлини за обозначаване на най-външния габарит Минимален светлинен интензитет в HV (стойности в cd) Максимален светлинен интензитет във всяка посока, когато се използва като (стойности в cd) Единична светлина Светлина, маркирана с „D“ (точка 3.3.2.5.2.) Предни габаритни светлини, предни светлини за обозначаване на най-външния габарит от категория А или АМ 4 140 70 Предни габаритни светлини (мотоциклети), МА 4 140 N.A. Предни габаритни светлини „А“, вградени във фар или в предна светлина за мъгла 4 140 N.A.

5.1.2. Извън базовата ос, но в рамките на ъглите, определени на диаграмите в част А на приложение 2, интензитетът на светлината, излъчваната от всяка светлина във всяко направление, съответстващо на точките в диаграмата за разпределение на светлината, показана в точка 2 от приложение 3, трябва да е не по-малък от произведението от минималния интензитет, посочен в точка 5.1.1, и коефициента, посочен в споменатата таблица за въпросното направление.

5.1.3. Във всички полета, определени в диаграмите в част А от приложение 2, интензитетът на излъчваната светлина не трябва да бъде по-малък от 0,05 cd за предните габаритни светлини и за светлините за обозначаване на най-външния габарит;

5.1.4. Цветът на излъчваната светлина трябва да бъде бял, въпреки че светлината, определена със символа „МА“, може да бъде автомобилно жълта.

5.2. Технически изисквания относно задните габаритни светлини (символи R1, R2, MR) и задни светлини за обозначаване на най-външния габарит:(символи RM1, RM2)

5.2.1. Светлината, излъчвана от всяка от двете предоставени светлини трябва да отговаря на изискванията в Таблица 4. Таблица 4 Светлинни интензитети на задните габаритни светлини и задните светлини за обозначаване на най-външния габарит Минимален светлинен интензитет в H-V (стойности в cd) Максимален светлинен интензитет във всяка посока, когато се използва като (стойности в cd) Единична светлина Светлина, маркирана с „D“ (точка 3.3.2.5.2.) Задни габаритни светлини, задна светлина за обозначаване на най-външния габарит R1 или RM1 (постоянен интензитет) 4 17 8,5 MR 4 17 N.A. R2 или RM2 (регулируем интензитет) 4 42 21

5.2.2. Извън базовата ос, но в рамките на ъглите, определени на диаграмите в приложение А към приложение 2, интензитетът на светлината, излъчвана от всяка светлина във всяко направление, съответстващо на точките в диаграмата за разпределение на светлината, показана в точка 2 от приложение 3, трябва да е не по-малък от произведението от минималния интензитет, посочен в точка 5.2.1, и коефициента, посочен в споменатата таблица за въпросното направление.

5.2.3. допуска се обаче за задни габаритни светлини, взаимно вградени със стопсветлини, светлинен интензитет 60 cd под равнината, образуваща надолу ъгъл 5° с хоризонталната равнина;

5.2.4. Във всички полета, определени в диаграмите в част А от приложение 2, интензитетът на излъчваната светлина не трябва да бъде по-малък от 0,05 cd за задните габаритни светлини и за светлините за обозначаване на най-външния габарит;

5.2.5. Цветът на излъчваната светлина трябва да бъде червен. Това изискване трябва също да бъде прилагано в рамките на диапазона на регулируемия интензитет на светлината, осигуряван от: а) задни габаритни светлини от категория R2; б) задни светлини за обозначаване на най-външния габарит от категория RM2.

5.3. Технически изисквания относно светлините за паркиране (символ 77Р)

5.3.1. Светлината, излъчвана от всяка от двете предоставени светлини, трябва да отговаря на изискванията в Таблица 5. Таблица 5 Светлинен интензитет на светлини за паркиране Минимален светлинен интензитет в H-V (стойности в cd) Максимален светлинен интензитет във всяка посока (стойности в cd) Насочени напред светлинни устройства за паркиране 2 60 Насочени назад светлинни устройства за паркиране 2 30

5.3.2. Позволява се обаче светлинен интензитет от 60 cd за светлинните устройства за паркиране, насочени назад, с вградени стопсветлини, под равнината, образуваща ъгъл от 5° с хоризонталната плоскост и надолу от нея;

5.3.3. Извън базовата ос, но в рамките на ъглите, определени на диаграмите в част А от приложение 2, интензитетът на излъчваната светлина във всяко направление, съответстващо на точките в диаграмата за разпределение на светлината, показана в точка 2 от приложение 3, трябва да е не по-малък от минималния интензитет, посочен в точка 5.3.1, умножен по коефициента, посочен в споменатата диаграма за въпросното направление.

5.3.4. Във всички полета, определени в диаграмите в част Б от приложение 2, интензитетът на излъчваната светлина не трябва да бъде по-малък от 0,05 cd за предните и за задните светлинни устройства за паркиране;

5.3.5. Цветът на излъчваната светлина трябва да бъде: а) за насочени напред светлинни устройства за паркиране — бял; б) за насочени назад светлинни устройства за паркиране — червен; в) за насочени настрани светлинни устройства за паркиране — жълт;

5.4. Технически изисквания относно дневните светлини (символ RL)

5.4.1. Светлината, излъчвана от всяка от двете предоставени светлини, трябва да отговаря на изискванията в Таблица 6.

Таблица 6

Светлинен интензитет на дневните светлини

Минимален светлинен интензитет в H-V (стойности в cd) Максимален светлинен интензитет във всяка посока, когато се използва като (стойности в cd) Дневни светлини 400 1 200

5.4.2. Извън базовата ос интензитетът на светлината, излъчваната от всяка светлина във всяко направление, съответстващо на точките в диаграмата за разпределение на светлината, показана в точка 2 от приложение 3, трябва да е не по-малък от произведението от минималния интензитет, посочен в точка 5.4.1, и коефициента, посочен в споменатата таблица за въпросното направление.

5.4.3. Освен това в полето, определено в диаграмата в част А от приложение 2, интензитетът на излъчваната светлина не трябва да бъде по-нисък от 1,0 cd.

5.4.4. Неизправност на светлинния източник

5.4.4.1. В случай на дневна светлина, съдържаща повече от един светлинен източник, тази светлина трябва да съответства на изискванията за минимална стойност на интензитета, а когато всички светлинни източници са задействани, интензитетът на светлината не трябва да превишава максималната стойност на интензитета.

5.4.4.2. В случай на неизправност на един светлинен източник в единична светлина, която съдържа повече от един светлинен източник, се прилага една от следните разпоредби: а) интензитетът на светлината в точките от диаграмата за разпределение на светлината, определена в точка 2.2 от приложение 3, трябва да е поне 80 % от минималния изискван интензитет; или б) интензитетът по базовата ос трябва да е поне 50 % от минималната изисквана стойност, при условие че във формуляра за съобщения има забележка, в която се декларира, че светлината е предназначена само за превозни средства, снабдени със сигнално устройство за неизправност.

5.4.5. Цветът на излъчваната светлина трябва да бъде бял.

5.4.6. Площта на видимата повърхност по направление на базовата ос на дневната светлина трябва да бъде не по-малка от 25 cm2 и не повече от 200 cm2.

5.4.7. Дневните светлини трябва да бъдат подложени на изпитването за топлоустойчивост, определено в приложение 6.

5.5 Технически изисквания относно стопсветлините (символи S1, S2, S3, S4, MS)

5.5.1. Светлината, излъчвана от всяка от двете предоставени светлини, трябва да отговаря на изискванията в Таблица 7. Таблица 7 Светлинен интензитет на стопсветлините Стопсветлина от категория Минимален светлинен интензитет в H-V (стойности в cd) Максимален светлинен интензитет във всяка посока, когато се използва като (стойности в cd) Единична светлина Светлина, маркирана с „D“ (точка 3.3.2.5.2.) S1 (постоянен интензитет) 60 260 130 S2 (регулируем интензитет) 60 730 365 S3 (постоянен интензитет) 25 110 55 S4 (регулируем интензитет) 25 160 80 MS (постоянен интензитет) 40 260 N.A.

5.5.2. Извън базовата ос интензитетът на светлината, излъчваната от всяка светлина във всяко направление, съответстващо на точките в диаграмата за разпределение на светлината, показана в точка 2 от приложение 3, трябва да е не по-малък от произведението от минималния интензитет, посочен в точка 5.5.1, и коефициента, посочен в споменатата таблица за въпросното направление.

5.5.3. Във всички полета, определени в диаграмите в част А от приложение 2, интензитетът на излъчваната светлина не трябва да бъде по-малък от 0,3 cd за устройства от категории S1, S3 и MS и тези от категории S2 и S4 през деня; за устройствата от категория S2 и S4 през нощта интензитетът не трябва да е по-нисък от 0,07 cd;

5.5.4. Цветът на излъчваната светлина трябва да бъде червен. в случаите на стопсветлина от категория S3 или S4, предназначена за монтиране вътре в превозното средство, колориметричните характеристики се проверяват при най-неблагоприятната(ите) комбинация(ии) от светлини и задно стъкло/стъкла или преграда(и)-образец. Тези изисквания трябва също да бъдат прилагани в рамките на диапазона на регулируемия светлинен интензитет, генериран от стопсветлините от категории S2 и S4.

5.6. Технически изисквания относно пътепоказателните светлини (символи 1, 1a, 1b, 2a, 2b, 5, 6, 11, 11a, 11b, 11c, 12)

5.6.1. Светлината, излъчвана от всяка от двете предоставени светлини, трябва да отговаря на изискванията в Таблица 8, като трябва да са изпълнени изискванията за минимален светлинен интензитет:

а) при пътепоказателните светлини от категории 1, 1a, 1b, 2a, 2b, 11, 11a, 11b, 11c и 12 по базовата ос; или

б) при пътепоказателните светлини от категории 5 и 6 по направление А — съгласно приложение 2. Таблица 8 Светлинен интензитет на пътепоказателни светлини Пътепоказателни светлини от категория: Минимален светлинен интензитет (стойности в cd) Максимален светлинен интензитет във всяка посока, когато се използва като (стойности в cd) Единична светлина Светлина, маркирана с „D“ (точка 3.3.2.5.2.) 1 175 1 000 500 1a 250 1 200 600 1b 400 1 200 600 2а (постоянен интензитет) 50 500 250 2b (регулируем интензитет) 50 1 000 500 5 0,6 280 140 6 50 280 140 11 90 1 000 N.A. 11a 175 1 000 N.A. 11b 250 1 200 N.A. 11c 400 1 200 N.A. 12 50 500 N.A.

5.6.2. Извън базовата ос интензитетът на светлината, излъчвана от всяка светлина във всяко направление, съответстващо на точките в диаграмата на стандартното разпределение на светлината, показана в

а) точка 2.1. т приложение 3 за категории 1, 1a, 1b, 2a, 2b, 11, 11a, 11b, 11c и 12; или

б) точка 2.4 от приложение 3 за категория 6.

Трябва да бъде не по-малко от произведението от минималната стойност, посочена в точка 5.6.1., и коефициента, посочен в спомената таблица за въпросната посока.

5.6.3. Разпоредби в случай на неизправност

За пътепоказателните светлини от категории 1, 1a, 1b, 2a и 2b трябва да се подаде сигнал за задействане на сигналното устройство за неизправност, предписано в точка 6.5.8. от Правило № 48 на ООН или точка 6.3.8. от Правило № 53 на ООН, ако (независимо от разпоредбите на точка 4.6.):

а) се е повредил светлинен източник; или

б) в случай на светлина, предназначена само за два нажежаеми светлинни източника, интензитетът по базовата ос е по-нисък от 50 процента от минималния интензитет; или

в) вследствие на повреда на един или повече светлинни източници интензитетът по едно от следните направления, указани в точка 2.1 от приложение 3, е по-нисък от изисквания минимален интензитет: i) H=0°, V=0° ii) H=20° към външната страна на превозното средство, V= +5°; iii) H=10 ° към външната страна на превозното средство, V= 0 °.

5.6.4. Процедура на изпитване:

за разлика от точки 4.8.3. и 4.8.3.1, за пътепоказателите от категория 5 в посока назад се изисква минимална стойност 0,6 cd по цялата площ на полетата, определени в част А от приложение 2;

5.6.5. В полетата, определени в диаграмите в част А от приложение 2, интензитетът на излъчваната светлина не трябва да е по-нисък от 0,7 cd за светлини от категория 1b, не по-нисък от 0,3 cd за светлини от категории 1, 1a, 2a, 11, 11a, 11b, 11c, 12 и за тези от категории 2b през деня; за светлини от категория 2b през нощта той не трябва да бъде по-нисък от 0,07 cd;

5.6.6. По принцип интензитетът се измерва с постоянно светещ светлинен източник.

В зависимост от конструкцията на светлината обаче, например, когато се използват светодиоди или са взети мерки да се избегне прегряване, е позволено светлините да се измерват при мигане.

а) Това трябва да бъде постигнато, като устройството се регулира с честота на комутация f = 1,5 ± 0,5 Hz и продължителност на импулса, по-голяма от 0,3 s, измерена при 95 % от максималния светлинен интензитет. Във всички останали случаи напрежението, изисквано съгласно точка 4.7.1, трябва да се комутира при продължителност на фронта на нарастване и фронта на намаляване под 0,01 s; не се допуска импулсно надвишаване на изискваната стойност на напрежението при включването.

б) В случай на измервания, извършвани в режим на мигане, отчетеният светлинен интензитет трябва да бъде равен на максималния интензитет.

5.6.7. В случай на светлини от категория 2b времето от подаването на напрежение на светлинния източник(ци), докато излъчваната светлина, измерена по базовата ос, достигне 90 % от стойността, измерена в съответствие с точка 5.6.2, се измерва за крайните нива на светлинния интензитет, генериран от пътепоказателя. Времето, измерено до достигане на най-ниския светлинен интензитет, не трябва да надвишава времето, измерено до достигане на най-високия светлинен интензитет.

5.6.8. Органът за управление на регулируемия интензитет не трябва да генерира сигнали, които предизвикват излизане на светлинния интензитет извън диапазона, посочен в точка 5.6.1, и надвишаване на категорията 2а, посочена в точка 5.6.1.

а) за системи, които зависят единствено от дневни и нощни условия: при нощни условия;

б) за други системи: при еталонни условия, съгласно доказаното от производителя (2).

5.6.9. Цветът на излъчваната светлина трябва да бъде автомобилно жълт. Това изискване трябва да бъде прилагано и в рамките на диапазона на регулируемия интензитет на светлината, осигуряван от задни пътепоказатели от категория 2b.

5.6.10. За всеки пътепоказател с изключение на оборудваните със светлинен източник с нажежаема спирала стойностите на светлинния интензитет, измерени след една минута и след 30 минути мигане (f = 1,5 Hz, коефициент на запълване 50 процента), трябва да съответстват на минималните и максималните изисквания. Разпределението на светлинния интензитет след една минута работа може да бъде изчислено, като за всяка точка на измерване се приложи отношението на измерените по направление HV стойности на светлинните интензитети след една минута и след 30 минути работа, както е описано по-горе.

5.6.11. За пътепоказателите от категории 1, 1a, 1b, 2a, 2b, 11, 11a, 11b, 11c или 12 мигането може да се получи чрез последователно включване на светлинните им източници, ако са изпълнени следните условия:

а) след включването си всеки светлинен източник остава запален до края на цикъла на включване;

б) последователността на включване на светлинните източници трябва да води до сигнал, който се предава по еднообразен последователен начин от вътрешната към външната страна на светлоизлъчващата повърхност;

в) сигналът трябва да бъде непрекъснат и без вертикални колебания (напр. не повече от една промяна на посоката по вертикалната ос). разстоянието между две съседни/допиращи се отделни части на светлоизлъчващата повърхност на последователния пътепоказател не трябва да надвишава 50 mm, измерени перпендикулярно на базовата ос, вместо стойностите, определени в точка 5.7.2 от Правило № 48 на ООН или точка 5.7.2 от Правило № 86 на ООН или точка 5.6.2 от Правило № 53 на ООН. Прекъсванията на сигнала не трябва да водят до никакво припокриване по вертикалната ос между различните части от вътрешната към външната страна на превозното средство и не трябва да се използват за никакви други функции за осветяване или светлинна сигнализация;

г) изменението трябва да завърши след не повече от 200 ms след началото на цикъла на включване;

д) ортогоналната проекция на светлоизлъчващите повърхности на пътепоказателя в посока на базовата ос трябва да са ограничени в правоъгълник в равнина, перпендикулярна на базовата ос, а дългите им страни да се успоредни на равнината H. отношението на хоризонталните към вертикалните страни трябва да е не по-малко от 1,7.

Спазването на горепосочените условия се проверява в режим на мигане.

5.7. Технически изисквания за страничните габаритни светлини (символи SM1, SM2)

5.7.1. Светлината, излъчвана от всяка от двете предоставени светлини, трябва да отговаря на изискванията в Таблица 9. Таблица 9 Светлинен интензитет на странични габаритни светлини Странична габаритна светлина от категория SM1 SM2 Минимален интензитет По базовата ос 4,0 cd 0,6 cd В рамките на определения ъгъл, различен от посочения по-горе 0,6 cd 0,6 cd Максимален интензитет В рамките на посочения ъгъл 25,0 cd 25,0 cd Ъглово поле по хоризонталната ос ±45°, ±30°, по вертикалната ос ±10°, ±10°, Освен това, за червени странични габаритни светлини в ъгловото поле от 60° до 90° в хоризонтална плоскост и ± 20° във вертикална плоскост по направление на предната част на превозното средство, максималният интензитет е ограничен до 0,25 cd.

5.7.2. Извън базовата ос, но в рамките на ъглите, определени на диаграмите в част А от приложение 2, интензитетът на светлината, излъчвана от всяка от двете предоставени странични габаритни светлини, трябва: а) във всяка посока, съответстваща на точките във дадената в точка 2.7 от приложение 3 таблица за разпределение на светлината, да не бъде по-малко от произведението от минималната стойност, посочена в точка 5.7.1, и коефициента, посочен в споменатата таблица за въпросната посока; б) в никоя посока в рамките на зоната, от която се вижда страничната габаритна светлина, да не надвишава максималната стойност, определена в точка 5.7.1.

5.7.3. За категории SM1 и SM2 на страничните габаритни светлини може да бъде достатъчно да се проверят само пет точки, избрани от органа по одобряване на типа.

5.7.4. Цветът на излъчваната светлина трябва да бъде автомобилно жълт. Цветът на излъчваната светлина обаче може да бъде и червен, ако най-задната странична габаритна светлина е групирана или комбинирана или взаимно вградена със задната габаритна светлина, със задната светлина за обозначаване на най-външния габарит, със задната светлина за мъгла, със стопсветлината или е групирана или споделя част от светлоизлъчващата повърхност със задния светлоотражател.

5.8. Технически изисквания относно светлините за заден ход (символ AR)

5.8.1. Светлината, излъчвана от всяка от двете предоставени светлини, трябва да отговаря на изискванията в Таблица 10. Таблица 10 Светлинен интензитет на светлините за заден ход Минимален светлинен интензитет в H-V (стойности в cd) Максимален светлинен интензитет във всяка посока, когато се използва като (стойности в cd) Във или над хоризонталната равнина Под хоризонталната равнината до 5° D под 5° D Светлини за заден ход 80 300 600 8 000

5.8.2. Във всяко друго направление на измерване, показано в точка 2.5 от приложение 3, светлинният интензитет трябва да бъде не по-малък от минималния определен в посоченото приложение. В случай обаче, когато светлината за заден ход е предназначена за монтиране на превозно средство единствено като част от двойка устройства, фотометричният интензитет може да бъде проверен само до ъгъл от 30° навътре, където трябва да бъде измерена фотометрична стойност от най-малко 25 cd. Това условие трябва да бъде ясно обяснено в заявлението за одобрение и прилежащите документи (вж. точка 3.1). Освен това в случай, когато одобрението на типа ще бъде предоставено, като се прилага условието по-горе, указание в точка 9.1.3 от формуляра за съобщение (вж. приложение 1) информира, че устройството може да бъде монтирано само като част от двойка устройства.

5.8.3. Цветът на излъчваната светлина трябва да бъде бял.

5.9 Технически изисквания за задните светлини за мъгла (символи F1, F2)

5.9.1. Светлината, излъчвана от всяка от двете предоставени светлини, трябва да отговаря на изискванията в Таблица 11. Таблица 11 Светлинен интензитет на задни светлини за мъгла Задни светлини за мъгла от категория: Минимален светлинен интензитет по оси HH и VV (стойности в cd) Максимален светлинен интензитет във всяка посока, когато се използва като (стойности в cd) F1 (постоянен интензитет) 150 300 F2 (регулируем интензитет) 150 840

5.9.2. Минималният светлинен интензитет във всички останали точки на диаграмата на стандартно разпределение на светлината е определен в точка 2.6. От приложение 3.

5.9.3. Органът за управление на регулируемия интензитет не трябва да генерира сигнали, които предизвикват излизане на светлинния интензитет извън диапазона, посочен в точка 5.9.1, и надвишаване на категорията F1, посочена в точка 5.9.1. а) за системи, които зависят единствено от дневни и нощни условия: при нощни условия; б) за други системи: при нормални условия (3).

5.9.4. Видимата повърхност в посока на базовата ос не трябва да бъде с площ по-голяма от 140 cm 2 .

5.9.5. Цветът на излъчваната светлина трябва да бъде червен.

5.9.6. Задните светлини за мъгла трябва да бъдат подложени на изпитването, определено в приложение 6.

5.10. Технически изисквания относно светлините за маневриране (символ ML)

5.10.1. Интензитетът на излъчваната светлина не трябва да надвишава 500 кандели във всички направления, в които светлината може да се наблюдава, когато е монтирана в което и да е положение, посочено от заявителя.

5.10.2. Светлината трябва да е проектирана така, че светлината, директно излъчвана странично или към предната или задната част на превозното средство, да не надвишава 0,5 cd в рамките на ъгъла, определен по-долу. а) Вертикалният минимален ъгъл φmin (в градуси) е: φmin = аркустангенс (1-височина на монтиране)/10; където h е височината на монтиране в m б) Вертикалният максимален ъгъл φmax (в градуси) е: φmax = φmin + 11,3 Измерването се ограничава до хоризонтален ъгъл от +90° до -90° спрямо правата, която пресича базовата ос и която е перпендикулярна на вертикалната надлъжна равнина на превозното средство. Минималното измервателно разстояние трябва да е 3,0 m.

5.10.3. Цветът на излъчваната светлина трябва да бъде бял.

5.11. Технически изисквания за светлината за задния регистрационен номер (символи L, LM1)

5.11.1. Устройствата за осветяване на задния регистрационен номер от категории 1a, 1b, 1c, 2a и 2b трябва да бъдат така проектирани, че цялата площ на табелата да бъде видима в рамките на ъглите, посочени в част Г от приложение 2

5.11.2. Процедура на измерване.

Яркостта се измерва на дифузно отразяваща безцветна повърхност, за която е известен коефициентът на дифузно отражение (4). Дифузно отразяващата безцветна повърхност трябва да има размерите на табелата за регистрационния номер, като един от размерите може да надхвърля една точка на измерване. Центърът на повърхността се поставя в центъра на разположените точки за измерване.

Дифузно отразяващата безцветна повърхност(и) се поставя на мястото, обикновено заемано от табелата за регистрационния номер, и на разстояние 2 mm пред крепежната планка на табелата.

Яркостта се измерва перпендикулярно на повърхността на дифузно отразяващата безцветна повърхност с допустимо отклонение 5° във всяко направление в точките, показани в приложение 3, като всяка точка представлява зона във формата на кръг с диаметър 25 mm. Измерената яркост се коригира с коефициент на дифузно отражение 1,0.

5.11.3. Фотометрични характеристики

Във всяка точка на измерване, показана в точка 3 от приложение 3, яркостта трябва да бъде поне:

а) За категории 1a, 1b, 1c, 2a и 2b — равна на 2,5 cd/m2;

б) За категории 1 и 2 — равна на 2,0 cd/m2.

Градиентът на яркостта между стойностите B1 и B2, измерени в произволни две точки 1 и 2, избрани сред гореспоменатите, не може да надвишава 2 × Bo/cm, като Bo е минималната измерена яркост в различните точки на измерване, т.е.:

5.11.4. цветът на излъчваната светлина трябва да бъде достатъчно безцветен, че да не предизвиква забележима промяна на цвета на табелата за регистрационния номер.

5.11.5. Ъгъл на падане на светлината.

Производителят на осветителя определя едно или повече положения, или зона на положения, в които устройството трябва да се монтира спрямо мястото за табелата за регистрационния номер; когато осветителят е поставен в положение (я), определено от производителя, ъгълът на падане на светлината върху повърхността на табелата не трябва да надвишава 82° в нито една точка от повърхността, която се осветява, като този ъгъл е измерен спрямо най-отдалечената от устройството за осветяване точка от повърхността на табелата. Когато е налице повече от едно устройство за осветяване, предходното изискване се прилага само за частта от табелата, предназначена за осветяване от съответното устройство.

Когато устройството има външен контур на осветителната повърхност, който е успореден на повърхността на табелата за регистрационния номер, най-външната точка на осветителната повърхност на устройството, която е най-отдалечена от повърхността на табелата, е средната точка на контура на осветителната повърхност, успореден на табелата и най-отдалечен от нея.

Устройството трябва да е проектирано така, че да няма пряко излъчване на светлина назад, с изключение на червена светлина, когато устройството е комбинирано или групирано със заден фар.

6. ПРЕХОДНИ РАЗПОРЕДБИ

6.1 Общи положения

6.1.1. Страните по Спогодбата продължават да приемат одобрения на типа на ООН за светлини (функции) съгласно предишни серии от изменения на настоящото правило, които не са засегнати от промените, въведени с последната серия от изменения. За да се провери това положение, указателят за изменения, приложим към съответната светлина (функция), не трябва да се различава от указателя, посочен в съответната серия от изменения.

6.1.2. Страните по Спогодбата, прилагащи настоящото правило, не могат да отказват да издават разширения на одобрения на типа на ООН в съответствие с предшестващите серии от изменения на настоящото правило.

(1) Добра видимост (метеорологична пряка видимост MOR > 2 000 m, определена съгласно WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) и чиста леща.

(2) Добра видимост (метеорологична пряка видимост MOR > 2 000 m, определена съгласно WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) и чиста леща.

(3) Добра видимост (метеорологична пряка видимост MOR > 2 000 m, определена съгласно WMO, Guide to Meteorological Instruments and Methods of Observation, Sixth Edition, ISBN: 92-63-16008-2, pp 1.9.1/1.9.11, Geneva 1996) и чиста леща.

(4) Публикация на Международната комисия по осветление № 17-1970 г., точка 45-20-040.